Lefatshe le fetohile. Keketseho ya botlokotsebe le boferekanyi di qobelletse dinaha tse ngata ho ipopa ngatananngwe ka sepheo sa ho laola lefu lena. Re lebohela molao o motjha le tshebedisano ya matjhaba, ka ha mmuso jwale o otla ditlokotsebe moo ho leng bohloko - pokothong. Mashodu le baferekanyi ba batla tjhelete hore ba phele. Ba fetola tjhelete e "ditshila" eo ba e etsang ka boshodu, ka dithethefatsi, ka ho utswa le ka ho tshwara poho, hore e be tjhelete e "hlwekileng" ka ho sebedisa boitsebahatso bo fosahetseng kapa ho sebedisa mabitso a batho ba se nang molato jwalo ka wena. Hona ho bitswa "tlhwekiso ya tjhelete ka bolotsana", mme ha ho bakele feela dinaha ditshenyehelo tse balwang ka dibilione ka selemo, empa ho boetse ho fana ka mehlodi e etsang hore boferekanyi ba matjhaba bo nne bo hole. Ho sitisa phallo ena ya tjhelete, mmuso o kentse tshebetsong Molao wa 38 wa Setsha sa Tsebiso mabapi le Ditjhelete (Financial Intelligence Centre Act kapa FICA) wa 2001.